شحال كيتشكاوا الإخوان من تبخيس العمل السياسي ولو هوما اللوالى اللي كيمييعوه لما كيتفوهوا بأقوال كبر من حجمهم بكثير، من قبيل: “التبطيع مع الكيان الصهيوني خط أحمر”، غير عتارفات الديبلوماسية المغربية بدولة إسرائيل رجعات هضرة خرى، تخبعوا كولهم مورى أقوال عاهل البلاد أو تبناوا هاد “التطبيع” اللي رافضينوا صوريا. لأنه شكون يمكن ليه يتخلى على الإمتيازات الامتناهية، لا من بونات ديال ليصانص أو المازوط، سيارات فارهة على حساب الدولة أو الشعب، فيلات فخمة فى الهرهورة، مبيت فى أوطيلات مصنفة، المئات من مناصب الشغل فى الوزارات أو الألوف من مناصب أخرى فى جميع ربوع المملكة للأتباع، الأنصار، المحبين، الحباب أو الصحاب ، زيد عليها المنح أو المعاشات سخية، بلا جهد ولا تعب. يمكن لينا نعتابروا المصداقية راس المال ديال كل سياسي كيحترم راسو أو الناس اللي نتاخبوا عليه، المصداقية هي العملة الصعبة اللي كيتوفر عليها، لأنه عن طريق الكلام اللي كيتفوه بيه كيخلق الواقع، الكلام هي المادة اللي كنصعوا بيها الأفكار، أو هوما بمثابة وسيلة فعالة قصد التأثير اليومي على هادا أو لاخور. الديمقراطية فى حاجة إلى ساسة جديرين بالثقة اللي ضرورية إيلا بغينا نبنيوا مجتمع ديمقراطي قوي، محصن بالمعرفة أو الحرفية، ولكن إيلا كتاشفنا بأن بعض الساسة ما عندهومش ولا أوقية وحدة من الإستقامة، العفة ولا  التحلي بالصدق أو الأمانة، أكيد أن الكذب، الغلول، الخداع ولا  حتى الخيانة هي اللي غادي تكون سيدة الموقف. بحال اللي عشناه غير أخيرا، فى عوط ما يجري أوزير شاب، باقي ما كبروش فى فمو حتى ضراس العقل،مقابلة صحفية مع وسائل إعلام وطنية، گالس كيعطي تصريحات غير مسؤولة فى ما يخص العلاقات الدبلوماسية الجديدة اللي بغات تنسج الدولة المغربية مع الدولة الإسرائيلية، هاد العصبة، يعني “الليگا”، كتفوق بكثير على الراتب الشهري ديال هاد لوزير، هادا لعب الكبار، ماشي الهوات، أو بعد هاد الإتفاقية الجديدة ما غادي يقراوها قراءة صحيحة غير اللي متمكنين، متحكمين فى جميع خيوطى هاد اللعبة السياسية الفريدة من نوعها، فاين متداخلة فيها المصالح الآنية، المستقبلية أو الجيو  ستراتيجية. هادي الخطوة عبارة عن قطع الطريق فى وجه أي قوى عظمة خرى فى ختراق، أو ستغلال موقع المملكة قصد التغلغل فى إفريقيا الشرقية، ولا  فى إفريقيا بأكملها، لأن المملكة رجعات قوة إقليمية لا مفر منها، أو هاد الحقيقة المرة هي اللي شعلات العافية فى سم الشريكة فى الحدود. شحال نتاقدنا الرئيس الأمريكي فى ماشي غير موضوع ولا  مسئلة وحدة، ولكن المجهودات اللي قام بيها كانت فى محلها، أكيد أنه ما يمكنش لينا نربطوا هاد الخطوةاللولى بسلام شامل أو عادل، الطريق باقية شاقة أو طويلة، لأن إقامة العلاقات الديبلوماسية بين المملكة المغربية أو دولة إسرائيل ما عندهم علاقة بتحسن المناخ السياسي، ولكن بصفقة سياسية محضة، أو إيلا حطينا قضية تصفية النزاع المفتعل هادي كثر من 40 عام فى الميزان، غادي ديما تكون الكفة مايلة، كثر من أي عتبارات أخرى، بغض النظر عن تعزيز قوة الجيش أو الردع بغية التصدي لكل خطر أو تهديد. الرئيس الأمريكي ترامب عرف كيفاش إقدم عروض مغرية للكل دولة من الدول العربية ولا  فى شمال إفريقيا، السودان سحبها من لائحة الدول الإرهابية باش يمكن ليها تحرص على قروض تفضيلية، أما الإمارات مهتمة كثر بالتكنولوجيا الإسرائيلية أو الطائرات الحربية من النوع “ف 35′′، زيد عليها مظل الحماية ضد تهديدات إيران المتتالية اللي كتحتل المرتبة الثانية فى ما يخص إعدام السجناء السياسيين، كثر من 5000 كولا  عام، غير أخيرا شنقات الصحافي “روح الله زام”، فى عوط التنديد أو لوم هاد النظام الجائر، الغاشم نوه، ثمن أو كرم أوزير مغربي كينتامي للإخوان المسلمين قناة عربية اللي كتقوم إيران بتمويلها أو على صرف مستحقات اللي كيتعاملوا معاها، فى الحقيقة هادي خيانة عظمى. أكيد أن كل إقامة علاقات ديبلوماسية مع دولة إسرائيل كتخدم السلام، أو باش يمكن لهاد السلام إكون دايم ضروري تقدم إسرائيل تنازلات للفلسطينيين، تبادل الصنيع بالمثل، باش يمكن ليهم حتى هوما إقرروا مصيرهم، إسسوا دولتهم، ولا  علاش ألا  يلقاوا شي صيغة جديدة فاين يمكن ليهم إعيشوا كولهم مع بعضياتهم في أمان تام، علاش ألا  إتحاد كونفيديرالي، لأنه يعجبنا الحال ولا  لا، إسرائيل دولة ديمقراطية بامتياز، كاينين حتى نواب فلسطنيين فى البرلمان الإسرائيلي، أو ها هو “نيتانياهو” براسو متبوع قضائيا بحكم فساد، رئيس الوزراء السابق “إيهود أولمرت” 2018 عاد خرج من الحبس، أما رئيس الدولة “موشي كاتزاف” أو ما شفعش فيه القانون لما تحكم عليه ب 7 سنين حبس أو 20 مليون سانتيم غرامة مالية جراء غتصاب أو تحرش. من الواجب نذكروا أن المملكة المغربية كانت عندها ديما علاقات ديبلوماسية مع إسرائيل، ولو ماشي على أرفع مستوى، إتفاقيات “أوسلو” 1993 عطات دفعة قوية لهاد العلاقات اللي كانت بالأساس من نوع خاص، بالأخص فى الميدان الثقافي أو الروحي، ولكن بعد ندلاع نتفاضة 2000 تعقدات الأمور، ولكن السياح الإسرائليين كانوا ديما كيجيوا للمملكة، بالأخص فى المواسم قصد تنظيممراسم الحفلات الدينية، لأنه ما خصناش ننساوا أن على كل 8 مليون إسرائلي مواطن إسرئيلي 1 من أصل مغربي، غير إما من أباه ولا  من مو، أو الكثير منهم كيفتاخروا بانتمائهم للمملكة المغربية فاين كبروا أو ترعرعوا، ضروري تكون التسوية بين الفلسطنيين أو الإسرائلين تسوية عادلة، بحال شي قسمة مضخمة،حتى ظن كل واحد منهم أنه هو اللي فاز بأكبر قسمة.
يتحدث المقال عن أهمية المصداقية في العمل السياسي، وينتقد بعض التصريحات التي يدلي بها بعض السياسيين من حزب العدالة والتنمية المغربي التي تعارض التطبيع مع إسرائيل، معرجاً على العلاقات المغربية-الإسرائيلية التي تمتد لعقود.